Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Malta

(2002/90/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 555/2000 af 13. marts 2000 om iværksættelsen af foranstaltninger som led i førtiltrædelsesstrategien for Republikken Cypern og Republikken Malta(1),

under henvisning til forslag fra Kommissionen, og

ud fra følgende betragtninger:

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) Forordning (EF) nr. 555/2000 supplerer forordning (EF) nr. 622/98(2), hvori det fastsættes, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hvert ansøgerland, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af associeringsaftalen, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) I Kommissionens periodiske rapport fra 2001 gives der en objektiv analyse af Maltas forberedelser til medlemskab og indkredses en række prioriterede områder, hvor der skal gøres en yderligere indsats.

(5) Malta bør for at forberede sig til medlemskab fortsat ajourføre sit nationale program for overtagelsen af regelværket. Dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(6) Malta vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads -

TRUFFET FØLGENDE AFGØRELSE:

Artikel 1

I overensstemmelse med artikel 1, stk. 2, i forordning (EF) nr. 555/2000 er de principper, prioriteter, mellemliggende mål og betingelser, der skal gælde for tiltrædelsespartnerskabet for Malta, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i associeringsaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 68 af 16.3.2000, s. 3.

(2) Rådets forordning (EF) Nr. 622/98 af 16. marts 1998 om bistand som led i førtiltrædelses-strategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber (EFT L 85 af 20.3.1998, s. 1).

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Malta i marts 2000. Denne revision er baseret på et forslag fra Kommissionen efter konsultation med Malta og bygger på analysen i Kommissionens periodiske rapport fra 2001 om Maltas fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Maltas fremskridt mod medlemskab af Unionen, tillige med de finansielle midler til at hjælpe Malta med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Malta, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet, en national beskæftigelsesstrategi i overensstemmelse med Den Europæiske Beskæftigelsesstrategi samt de sektorspecifikke planer, der kræves for deltagelse i strukturfondene efter medlemskab. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dens evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte stater, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Malta. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Malta kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 2000 er vurderet i den periodiske rapport for 2001. Denne vurdering ligger til grund for prioriteterne for det aktuelle partnerskab.

Malta forelagde i september 2000 sit nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 2000, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Maltas forberedelser til medlemskab. Malta vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Malta opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i associeringsaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Malta. Disse prioriteter er opstillet i overensstemmelse med strukturen i den periodiske rapport(1).

Økonomiske kriterier

- Fortsætte bestræbelserne for at stabilisere de offentlige finanser (budgetunderskud og gæld) og overveje reform af den sociale sikring med henblik på at sikre holdbarheden af de offentlige finanser på mellemlang sigt.

- Omstrukturere tabgivende offentlige virksomheder; indskrænke priskontrollen og forbedre prisjusteringsmekanismerne, fremskynde gennemførelsen af privatiseringsprogrammet.

- Forsætte med at omstrukturere og udvikle SMV'er, vedtage og påbegynde en plan for afskaffelse af de resterende afgifter på landbrugsprodukter samt en omstruktureringspolitik for landbrugsfødevaresektoren.

Evne til at påtage sig forpligtelserne ved medlemskab

Frie varebevægelser

- Fuldføre overtagelsen og gennemførelsen af al lovgivning efter den nye metode og den traditionelle sektorlovgivning, særlig vedrørende fødevarer og lægemidler (fornyelse af markedsføringstilladelser).

- Etablere en grundlæggende infrastruktur i metrologisektoren; styrke den horisontale administrative infrastruktur og gennemførelseskapaciteten i sektorer, der er omfattet af produktspecifik lovgivning; styrke det nationale akkrediteringssystem; udarbejde en markedstilsynsstrategi.

- Fuldføre tilpasningen inden for offentlige indkøb, så de lokale myndigheder og andre offentligretlige organer omfattes af bestemmelserne, og udbudsprocedurerne tilpasses; tilpasse retskontrolsystemet til kravene i de relevante direktiver.

- Fortsætte screeningen af lovgivningen på det ikke-harmoniserede område og sikre, at den er i overensstemmelse med artikel 28 til 30 i EF-traktaten, og færdiggøre de administrative ordninger for den fremtidige overvågning på dette område.

Fri bevægelighed for personer

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser, styrke de administrative strukturer og fortsætte bestræbelserne på at indføre uddannelses- og erhvervsuddannelsesprogrammer.

- Med hensyn til erhvervskvalifikationer, der er erhvervet før harmoniseringen, bør Malta lægge vægt på at træffe foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

- Styrke de relevante administrative strukturer til koordinering af den sociale sikring.

Fri bevægelighed for tjenesteydelser

- Fuldføre tilpasningen af bankreglerne om indskudsgarantiordninger, betalingssystemer og værdipapirer.

- Styrke tilsynet med finansielle tjenesteydelser.

- Vedtage national lovgivning og oprette en uafhængig tilsynsmyndighed i overensstemmelse med EF-lovgivningen om databeskyttelse.

Frie kapitalbevægelser

- Sikre efterlevelse af henstillingerne fra Financial Action Task Force.

- Fuldføre tretrins-planen for afskaffelse af de resterende restriktioner for kapitalbevægelser fra og til udlandet med sigte på en fuldstændig liberalisering.

- Oprette en finansiel efterforskningsenhed til at bekæmpe økonomisk kriminalitet, herunder hvidvaskning af penge.

- Fuldføre tilpasningen af lovgivningen til andet direktiv om bekæmpelse af hvidvaskning af penge.

Selskabslovgivning

- Vedtage lovgivning om supplerende beskyttelsescertifikater samt lovgivning til overtagelse af Fællesskabets regelværk vedrørende mønstre og beskyttelse af bioteknologiske opfindelser.

- Styrke håndhævelsen af intellektuel ejendomsret i overensstemmelse med Fællesskabets regelværk, særlig hos politiet og toldmyndighederne, og forbedre samarbejdet mellem dem; uddanne dommere og anklagere inden for lovgivning om intellektuel ejendomsret; udvide indsatsen for bekæmpelse af piratkopiering og varemærkeforfalskning.

- Styrke den administrative kapacitet i kontoret for intellektuel ejendomsret.

Konkurrence

- Fuldføre tilpasningen til Fællesskabets regelværk, hvad angår antitrust- og statsstøttelovgivning; fuldføre opgørelsen over statsstøtte, årsrapporter om statsstøtte; sikre statsstøttesystemets overensstemmelse med regelværket, særlig med hensyn til skibsbygning.

- Styrke konkurrencemyndighedernes administrative kapacitet, således at de kan håndhæve antitrust- og statsstøttereglerne til fulde; intensivere uddannelsen inden for retsvæsenet på de specifikke områder antitrust og statsstøtte, bevidstgøre markedsaktørerne og støtteydere om reglerne.

Landbrug

- Behov for særlig hurtig indsats: Oprette de nødvendige strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Modernisere landbrugsadministrationens kapacitet og fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ, samt fuldføre forberedelserne til gennemførelse og håndhævelse af lovgivning om dyre- og plantesundhed og om fødevaresikkerhed.

- Behov for særlig hurtig indsats: fortsætte med at tilpasse lovgivning om dyre- og plantesundhed og forbedre inspektionsordninger, især ved de fremtidige ydre grænser.

- Fuldføre gennemførelse af lovgivningen om overførbar spongiform encephalopati, plantepas, maksimalgrænseværdier for restkoncentrationer og husdyrs ernæring og sikre gennemførelse og håndhævelse, herunder testning for dyresygdomme, især overførbar spongiform encephalopati, i overensstemmelse med regelværket.

Fiskeri

- Fuldføre tilpasningen, særlig til lovgivningen om markedspolitik samt ressourceforvaltning, inspektion og kontrol.

- Færdiggøre fiskerfartøjsregistret efter EF-kravene og udarbejde en forvaltningsplan for flådekapaciteten i forhold til de disponible fiskerressourcer.

Transportpolitik

- Fortsætte lovgivningstilpasningen om vejtransport (særlig med hensyn til adgang til erhvervet, skatteharmonisering og transport af farligt gods) samt lufttransport.

- Behov for særlig hurtig indsats: fuldføre tilpasningen og gennemførelsen af søtransportlovgivningen under hensyn til den seneste udvikling, særlig styrke håndhævelsen af standarderne for sikkerhed til søs og yderligere styrke den administrative kapacitet hos søfartsmyndigheden med henblik på at forbedre den maltesiske handelsflådes flagstatspræstationer.

Beskatning

- Sikre tilpasning med regelværket, særlig tilpasning på momsområdet, herunder overgangsmomsordningen. Behov for særlig hurtig indsats: tilpasning af momssatserne.

- Revision af bestående lovgivning for at sikre overensstemmelse med principperne i adfærdskodeksen for erhvervsbeskatning,

- Fortsætte indsatsen til at styrke den administrative kapacitet og kontrolprocedurerne, herunder administrativt samarbejde og gensidig bistand

- Udvikle IT-systemer med henblik på elektronisk dataudveksling med Fællesskabet og dets medlemsstater.

- Sikre afskaffelse af de nuværende særafgifter på visse importerede varer som planlagt.

Statistik

- Yderligere forbedre den statistiske kvalitet og dækning; Sikre passende ressourcer til en yderligere styrkelse af den statistiske kapacitet.

Socialpolitik og beskæftigelse

- Fuldføre tilpasningen og sikre en korrekt gennemførelse af EF-lovgivningen, især på ligestillingsområdet. Styrke de dertil knyttede forvaltnings- og håndhævelsesstrukturer, herunder arbejdsinspektoraterne, og oprette en uafhængig garantifond for arbejdstagere i tilfælde af arbejdsgiverens insolvens. Vedtage lovgivning om ikke-diskrimination og opstille en tidsplan for gennemførelsen.

- Fuldføre overtagelsen og gennemførelsen af EF-lovgivningen inden for folkesundhed; tilpasse den nationale tilsyns- og kontrolstruktur for smitsomme sygdomme og sundhedsovervågning og -oplysning med henblik på at opfylde EF-kravene.

- Fortsætte med at støtte arbejdsmarkedets parters kapacitetsopbygningsbestræbelser, særlig med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig topartsdialog mellem parterne.

- Udarbejde en national strategi, herunder dataindsamling, med sigte på senere deltagelse i den europæiske strategi for social integration.

Energi

- Færdiggøre den nationale energistrategi på linje med EU's energipolitiske mål.

- Fremskynde forberedelserne til det indre energimarked, navnlig ved at gennemføre loven om Maltas ressourcemyndighed og omstrukturere Enemalta, afskaffe de resterende prisfordrejninger, styrke tilsynsmyndigheden.

- Styrke tilsynsmyndighedens rolle og administrative kapacitet.

- Fortsætte tilpasningen med hensyn til olielagre; gøre en indsats for virkeligt at oprette lagre, herunder de nødvendige investeringer, til at dække 90 dages behov.

- Yderligere forbedre energieffektiviteten og anvendelsen af vedvarende energikilder og styrke de relevante institutioner på området.

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

Telekommunikation og informationsteknologi

- Vedtage lovgivning om databeskyttelse i telesektoren.

Regionalpolitik og koordination med strukturinstrumenterne

- Behov for særlig hurtig indsats: oprette en territorial organisation til effektiv gennemførelse af strukturfondsforordningerne.

- Udarbejde en sammenhængende udviklingsplan som krævet i strukturfondsforordningerne.

- Styrke alle nødvendige strukturer til programmering og forvaltning af strukturfondene og oprette strukturer til overvågning, vurdering og evaluering; sikre en effektiv koordination mellem ministerier og fremskridt i programmeringen.

- Træffe forberedelse til at efterkomme de specifikke bestemmelser om finansforvaltning og -kontrol (herunder flerårige budgetlægningsprocedurer) som omhandlet i de respektive forordninger, hvad angår systemer for forvaltning og kontrol af bistand ydet via strukturfondene.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk, særlig hvad angår den horisontale miljølovgivning, affaldsforvaltning, kontrol med industriforurening og naturbeskyttelse.

- Udarbejde en implementeringsplan for Fællesskabets regelværk på miljøområdet, på grundlag af overslag over tilpasningsomkostninger og realistiske offentlige og private finansieringskilder på årsbasis og påbegynde gennemførelsen. Fortsætte og/eller fuldføre implementeringen af Fællesskabets regelværk, særlig hvad angår rammedirektiverne om affald (udarbejdelse af planer for affaldsforvaltning), emballage og emballageaffald, affaldsdeponering, risikostyring i industrien og gradvis afskaffelse af blyholdig benzin.

- Behov for særlig hurtig indsats: fortsætte med at styrke den administrative kapacitet, overvågnings- og håndhævelseskapaciteten. Der bør særlig sættes ind på at oprette en kompetent myndighed i henhold til den nye miljøbeskyttelseslov.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Forbrugerbeskyttelse

- Fortsætte lovgivningstilpasningen og styrke markedstilsynet og håndhævelsesmyndighederne.

Retlige og indre anliggender

- Tilpasse lovgivningen om databeskyttelse; oprette en uafhængig myndig for tilsyn med persondata.

- Sikre, at forudsætningerne for indgåelse af en samarbejdsaftale med Europol opfyldes.

- Fortsætte forberedelserne til den fremtidige deltagelse i Schengen-informationssystemet med oprettelse af forskellige nationale databaser og registre.

- Fortsætte med at styrke den ydre grænse ved at forbedre personalets tekniske virkemidler og uddannelse.

- Fortsætte arbejdet med gennemførelsen af flygtningeloven og tilpasning til Fællesskabets regelværk vedrørende migration.

- Fortsætte tilpasningen til den fælles visumpolitik og -praksis.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

- Tage de nødvendige skridt til at tilpasse lovgivningen til konventionen om beskyttelse af De Europæiske Fællesskabers finansielle interesser og dens protokoller.

Told

- Fuldføre tilpasningen af toldlovgivningen, særlig vedrørende frizoner, varemærkeforfalskede og piratkopierede varer og toldfritagelse.

- Indføre forenklede fremgangsmåder; styrke toldadministrationens organisation, særlig som forberedelse til anvendelsen af alle toldprocedurer af økonomisk betydning, ordningen med toldsuspensioner og forvaltningen af toldkontingenter og -lofter; Fortsætte med at realisere de etiske mål for toldpolitikken.

- Behov for særlig hurtig indsats: fremskynde gennemførelsen af IT-strategien for den maltesiske toldadministration. Udvikle IT-systemer med henblik på elektronisk dataudveksling med EF og Malta. Skaffe tilstrækkeligt IT-personale til toldadministrationen.

Eksterne forbindelser

- Tage de nødvendige skridt til at sikre, at alle internationale traktater eller aftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Gennemføre den nye lovgivning om offentlig intern finanskontrol.

- Udpege et kontaktpunkt for beskyttelsen af Fællesskabets finansielle interesser og indlede et faktisk samarbejde med OLAF herigennem.

- Styrke bekæmpelsen af bedrageri, navnlig på moms- og toldområdet, og vedtage passende lovgivning med henblik herpå.

- Fortsætte indsatsen for at sikre korrekt brug, overvågning og evaluering af EF's førtiltrædelsesfinansiering som en nøgleindikator for Maltas evne til at anvende regelværket om finanskontrol.

5. Programmering

Efter udløbet af fjerde finansprotokol med Malta og beslutningen på Det Europæiske Råds møde i Helsinki om at indlede tiltrædelsesforhandlinger med Malta i december 1999 udstedte Rådet forordning (EF) nr. 555/2000.

Ifølge denne forordning var 38 mio. EUR øremærket for perioden 2000-2004, således at Malta kunne forberede sig på tiltrædelse og gennemføre Fællesskabets regelværk, navnlig med projekter for kapacitetsopbygning og deltagelse i EF-programmer og agenturer, herunder rammeprogrammer for forskning og teknologisk udvikling. Malta har desuden fortsat adgang til de regionale MEDA-programmer og EIB-lån.

I 2000 blev der disponeret over 6 mio. EUR til finansiering af projekter for kapacitetsopbygning inden for told, beskatning, landbrug samt Maltas deltagelse i Fællesskabets programmer inden for uddannelse og ungdom. I 2001 blev der disponeret over 7,5 mio. EUR til finansiering af projekter for kapacitetsopbygning inden for grænsekontrol og asyl, sundhed og sikkerhed på arbejdspladsen, standardisering og regionalpolitik samt Maltas fortsatte deltagelse i Fællesskabets programmer inden for uddannelse og ungdom.

6. Konditionalitet

Fællesskabets bistand til finansieringen af projekter er betinget af, at Malta overholder sine forpligtelser i henhold til associeringsaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Gennemførelsen af tiltrædelsespartnerskabet overvåges inden for rammerne af associeringsaftalen, særlig af Associeringsudvalget.

I Rådets forordning (EF) nr. 555/2000 fastsættes det, at "Kommissionen bistås af det udvalg, der er omtalt i artikel 9, stk. 1, i forordning (EØF) nr. 3906/89". Det betyder, at det forvaltningsudvalg, der skal føre tilsyn med førtiltrædelsesprogrammerne med Malta, er det samme som for Phare-programmet.

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i de periodiske rapporter fra 2000.